STANOVY OBČIANSKEHO ZDRUŽENIA MORFEUS

Združenie je založené na základe zákona č. 83/1990 Zb. o združovaní občanov v znení neskorších predpisov

PREAMBULA

Poslaním občianskeho združenia MORFEUS je prispievať svojou činnosťou k zvyšovaniu kvality života jednotlivcov a skupín obyvateľstva.

Článok 1

Základné ustanovenia

* 1. Názov združenia je MORFEUS (ďalej len „združenie“).
	2. Sídlom združenia je Žarnovická 1, 831 06 Bratislava

Článok 2

Ciele a činnosť

* 1. Ciele združenia:
1. Poskytovať sociálne služby a vykonávať aktivity zamerané na zvyšovanie kvality života detí, mládeže, dospelých a seniorov.
2. Navracať symbiózu do života ľudí a zvierat, vytvárať nové možnosti ich spolužitia a vzájomnej podpory.
3. Zameriavať svoju činnosť na ochranu a obnovu prírodného a kultúrneho dedičstva.

2.2 Činnosť združenia:

1. Poskytovať sociálne služby v zmysle Zákona o sociálnych službách.
2. Vykonávať aktivity zamerané na prevenciu sociálno-patologických javov.
3. Podieľať sa na integrácii ľudí v nepriaznivej situácii prostredníctvom individuálnych a skupinových aktivít, terapií.
4. Vytvárať podnetný priestor pre organizovanie aktivít, ktoré napomáhajú osobnostnému rozvoju a vedú k plnohodnotnému a tvorivému spôsobu života človeka.
5. Aktivizovať vnútorné schopnosti a zdroje človeka na prekonanie psychických, fyzických a sociálnych dôsledkov nepriaznivej životnej situácie a podporovať ho pri začlenení sa do života.
6. Zriadiť sociálny podnik poskytujúci zamestnanie znevýhodneným a zraniteľným osobám na trhu práce.
7. Podporovať jednotlivcov, skupiny a komunity pri tvorbe a realizácii vlastných systémov pomoci.
8. Zriadiť a prevádzkovať vzdelávacie, terapeutické a rekreačné zariadenia.
9. Využívať prírodné zdroje a prvky na podporu psychického a fyzického zdravia človeka.
10. Podieľať sa na ochrane zvierat a poskytovať starostlivosť ohrozeným, túlavým, opusteným a týraným zvieratám.
11. Vykonávať aktivity zamerané na výchovu a socializáciu zvierat.
12. Pripravovať zvieratá na vykonávanie terapií a využívať ich pozitívne pôsobenie na emocionálne a fyzické zdravie človeka.
13. Realizovať aktivity zamerané na ochranu, zveľaďovanie, rozvoj a obnovu prírodných a kultúrnych hodnôt.
14. Revitalizovať verejné plochy a priestranstvá.
15. Spracovávať, vyrábať a propagovať výrobky z materiálov podporujúcich trvalo udržateľný rozvoj (prírodné, recyklované, recyklovateľné a ďalšie) a využívať alternatívne zdroje energie.
16. Organizovať a realizovať vzdelávania, školenia, semináre, pracovné skupiny, konferencie a poskytovať konzultácie týkajúce sa odbornej práce vykonávanej občianskym združením.
17. Organizovať a realizovať spoločenské, benefičné, športové  a kultúrne podujatia.
18. Pripravovať, vydávať a distribuovať informačné materiály.
19. Realizovať vydavateľskú a publikačnú činnosť.
20. Spolupracovať s organizáciami a inštitúciami v SR a zahraničí s cieľom vytvárať optimálne podmienky pre napĺňanie poslania združenia.

Všetky aktivity a činnosť združenia budú realizované v súlade s právnymi predpismi, morálnymi a etickými princípmi, za účelom naplnenia cieľov združenia.

Článok 3

Členstvo

* 1. Vznik členstva

Členom združenia môže byť fyzická osoba, ktorá súhlasí so stanovami a cieľmi združenia, ako aj právnická osoba, ktorá sa stotožňuje s cieľmi združenia.

O prijatí za člena združenia rozhoduje Valné zhromaždenie na svojom zasadnutí, nadpolovičnou väčšinou prítomných členov.

Členstvo vzniká zápisom do zoznamu členov, ktoré vykoná jeden z Predsedov združenia. O zápise do zoznamu členov vydá združenie písomné potvrdenie.

* 1. Zánik členstva

Členstvo zaniká:

1. vystúpením – členstvo zaniká dňom doručenia písomného oznámenia člena o vystúpení zo združenia
2. vylúčením – členstvo zaniká dňom rozhodnutia Valného zhromaždenia o vylúčení
3. úmrtím člena, resp. zánikom právnickej osoby
4. zánikom združenia.

3.3 Práva členov

Člen združenia má právo:

1. podieľať sa na činnosti združenia
2. od 18 rokov voliť a byť volený do orgánov združenia
3. obracať sa na orgány združenia s podnetmi a sťažnosťami a žiadať ich stanovisko
4. byť informovaný o rozhodnutiach orgánov združenia, podávať návrhy na zmeny vnútorných poriadkov združenia
	1. Povinnosti členov
5. dodržiavať stanovy združenia
6. aktívne sa podieľať na činnosti združenia
7. platiť členské príspevky vo výške a v termíne určenom vnútorným predpisom združenia
8. zdržiavať sa akéhokoľvek konania, ktorým by mohli poškodiť dobré meno združenia, chrániť majetok združenia a dodržiavať platné právne predpisy.

Článok 4

Orgány združenia

4.1 Orgánmi združenia sú:

 a) Valné zhromaždenie

 b) Predsedníctvo (1. Predseda a 2. Predseda)

 c) Revízor

4.1.1 Valné zhromaždenie

Valné zhromaždenie je zložené so všetkých platných členov združenia, zapísaných v zozname členov združenia.

Je najvyšším správnym orgánom združenia, bez právnej subjektivity vo vzťahu k ďalším záväzkom s tretími stranami.

Valné zhromaždenie je uznášania schopné pri účasti nadpolovičnej väčšiny členov.

Valné zhromaždenie na svojom zasadnutí volí 2 Predsedov združenia s rovnakými právami výkonu na dobu dvoch rokov, ktorí konajú v mene združenia.

Valné zhromaždenie kontroluje najvyšší orgán združenia (Predsedníctvo), prostredníctvom osoby Revízora, ktorého volí na svojom zasadnutí na dobu dvoch rokov.

Valné zhromaždenie rozhoduje a schvaľuje zmenu alebo doplnenie stanov združenia.

Valné zhromaždenie schvaľuje alebo upravuje rozpočet združenia na príslušný rok (najneskôr v poslednom mesiaci predchádzajúceho kalendárneho roku, v mimoriadnom prípade v priebehu aktuálneho účtovného obdobia).

Valné zhromaždenie kontroluje a schvaľuje hospodárenie združenia, najmä prostredníctvom Revízora a výročných správ.

Valné zhromaždenie schvaľuje dlhodobé ciele združenia.

Valné zhromaždenie rozhoduje o zániku združenia zlúčením s iným občianskym združením alebo dobrovoľným rozpustením.

Valné zhromaždenie sa schádza minimálne 1 raz za príslušný rok alebo podľa potreby zvolaním, na podnet jedného z Predsedov združenia.

Valné zhromaždenie môže byť zvolané aj v prípade mimoriadnej situácie, na podnet Revízora združenia.

Valné zhromaždenie a jeho rozhodovací proces sa môže konať aj elektronickou formou (prostredníctvom video hovoru v reálnom čase alebo s využitím ďalších technológií alebo aplikácií).

Valné zhromaždenie na svojom zasadnutí odvoláva predsedníctvo združenia, rozhoduje o prijatí za člena združenia a rozhoduje o vylúčení člena združenia.

4.1.2 Predsedníctvo

Predsedníctvo je najvyšším výkonným orgánom združenia, priamo podlieha Valnému zhromaždeniu. Je volené na dva roky a je odvolávané Valným zhromaždením.

Predsedovia sú oprávnení konať a zastupovať združenie v jeho záležitostiach deň po schválení ich zastupovania Valným zhromaždením.

Predsedníctvo sa skladá z dvoch predsedov (1. Predseda a 2. Predseda) s rovnakými právami a povinnosťami.

Predsedovia sú štatutárnymi zástupcami združenia a sú oprávnení konať samostatne v mene združenia.

V prípade nezhody Predsedov vo výkonných veciach týkajúcich sa záujmov alebo záväzkov združenia rozhoduje Valné zhromaždenie na svojom zasadnutí. Valné zhromaždenie môže zvolať jeden z Predsedov združenia.

Predsedovia združenia zvolávajú riadne alebo mimoriadne Valné zhromaždenie. Predsedovia združenia zabezpečia informovanie Valného zhromaždenia o činnosti združenia, najmenej jeden raz za príslušný rok.

Predsedovia združenia zabezpečia podklady ku kontrole kontrolnému orgánu, ktorým je Revízor združenia, na základe písomného vyzvania Revízora v aktuálnom účtovnom období alebo bez písomného vyzvania Revízorom pred uzávierkou účtovného obdobia.

Predsedovia sú zodpovední za napĺňanie cieľov združenia, navrhujú krátkodobé ciele aj dlhodobé ciele a strategické smerovanie združenia. Sú zodpovední za výkon procesov a určujú organizačnú štruktúru nižších štruktúr združenia. Nižšie štruktúry združenia môžu byť zostavené na realizáciu konkrétnych aktivít alebo na dosahovanie krátkodobých alebo dlhodobých cieľov združenia.

Predsedovia združenia zastupujú združenie navonok, uzatvárajú zmluvy, kontrakty a dohody o spolupráci alebo dohody o súčinnosti s ďalšími fyzickými alebo právnickými osobami.

Predsedovia sú oprávnení nakladať s hmotným a nehmotným majetkom združenia za účelom napĺňania jeho cieľov.

Predsedovia sú oprávnení každý samostatne disponovať finančnými prostriedkami do výšky 10% schváleného rozpočtu v aktuálnom rozpočtovom období. V prípade nakladania s vyššou finančnou hotovosťou potrebuje každý z Predsedov súhlas druhého Predsedu.

Predsedovia nie sú oprávnení k predaju ani prevodu majetku združenia na iné fyzické alebo právnické osoby ani občianske združenia alebo iné spolky.

4.1.3 Revízor

Revízor je orgánom združenia, oprávneným na vykonanie kontroly najvyššieho výkonného orgánu, ktorým je Predsedníctvo.

Revízor je subjektom bez právnej subjektivity. O výkone svojej kontroly podáva správu Valnému zhromaždeniu a Predsedníctvu združenia, ktoré vezmú správu z kontroly Revízora na vedomie.

Revízor vykonáva kontrolu výkonov činností 1. Predsedu a 2. Predsedu združenia, kontrolu hospodárenia združenia a nakladania s jeho hmotným a nehmotným majetkom.

Predsedníctvo združenia prostredníctvom 1. Predsedu alebo 2. Predsedu umožní na základe vyzvania Revízora vykonanie kontroly výkonu činností 1. Predsedu a 2. Predsedu združenia, hospodárenia združenia a nakladania s jeho hmotným a nehmotným majetkom v termíne, ktorý určí Revízor.

Revízor združenia je oprávnený zvolať zasadnutie Valného zhromaždenia v mimoriadnych situáciách alebo prípadoch napríklad z dôvodu ukončenia kontroly).

Revízor je oprávnený podávať návrhy a odporúčania Valnému zhromaždeniu v súvislosti s hospodárením združenia.

Členstvo osoby Revízora v ďalších orgánoch tohto združenia sa vylučuje.

Článok 5

Hospodárenie

5.1 Zásady hospodárenia

Hospodárenie sa uskutočňuje podľa schváleného rozpočtu, zúčtovacím obdobím sa rozumie jeden kalendárny rok.

Združenie prostredníctvom svojich členov efektívne nakladá a hospodári s nadobudnutým hnuteľným a nehnuteľným majetkom.

Zdrojmi združenia môžu byť: členské príspevky, dary od fyzických osôb, dotácie a granty od právnických osôb, 2% z dane fyzických a právnických osôb, príjmy z predaja benefičných výrobkov, výnosy z majetku a vlastnej činnosti, ktoré môžu byť použité len na podporu cieľov združenia.

V záujme vytvárania vlastných zdrojov môže združenie vykonávať v doplnkovom rozsahu vo vzťahu k záujmovej činnosti podnikateľskú činnosť, súvisiacu so zabezpečovaním cieľov v súlade so všeobecne záväznými predpismi a stanovami združenia.

Článok 6

Zánik združenia

 O zániku združenia zlúčením s iným občianskym združením alebo dobrovoľným rozpustením rozhoduje najvyšší správny orgán – Valné zhromaždenie, ktorý menuje likvidátora.

Likvidátor najskôr vykoná všetky záväzky a pohľadávky a s likvidačným zostatkom naloží podľa rozhodnutia najvyššieho správneho orgánu – Valného zhromaždenia.

Oznámenie o zániku združenia (do 15 dní po ukončení likvidácie) oznámi Ministerstvu vnútra Slovenskej republiky člen združenia, menovaný osobou určenou Valným zhromaždením. Pri likvidácii združenia sa primerane postupuje podľa § 70- 75 Obchodného zákonníka.

Článok 7

Záverečné ustanovenia

Stanovy nadobúdajú účinnosť dňom registrácie Ministerstvom vnútra Slovenskej republiky.

Združenie vzniká dňom registrácie na Ministerstve vnútra Slovenskej republiky.